CELEX: 32017D0288
Language: bg
Date: 2017-02-17 00:00:00
Title: Решение (ОВППС) 2017/288 на Съвета от 17 февруари 2017 година за изменение на Решение 2011/101/ОВППС относно ограничителни мерки срещу Зимбабве

18.2.2017   
            
            
               BG
            
            
               Официален вестник на Европейския съюз
            
            
               L 42/11
            
         РЕШЕНИЕ (ОВППС) 2017/288 НА СЪВЕТА
   от 17 февруари 2017 година
   за изменение на Решение 2011/101/ОВППС относно ограничителни мерки срещу Зимбабве
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за Европейския съюз, и по-специално член 29 от него,
   като взе предвид предложението на върховния представител на Съюза по въпросите на външните работи и политиката на сигурност,
   като има предвид, че:
   
               (1)
            
            
               На 15 февруари 2011 г. Съветът прие Решение 2011/101/ОВППС относно ограничителни мерки срещу Зимбабве (1).
            
         
               (2)
            
            
               Следва да се въведе дерогация от забраната за продажба, доставка, прехвърляне или износ на оборудване, което би могло да се използва за вътрешна репресия, за да се даде възможност за продажба, доставка, прехвърляне или износ на определени изделия, предназначени единствено за употреба за граждански цели в проекти, свързани с минното дело, или в инфраструктурни проекти.
            
         
               (3)
            
            
               Съветът направи преглед на Решение 2011/101/ОВППС, като отчете измененията в политическата ситуация в Зимбабве.
            
         
               (4)
            
            
               Срокът на прилагане на ограничителните мерки срещу Зимбабве следва да бъде удължен до 20 февруари 2018 г.
            
         
               (5)
            
            
               Ограничителните мерки следва да бъдат запазени за седемте лица и едното образувание, изброени в приложение I към Решение 2011/101/ОВППС. Спирането на прилагането на ограничителните мерки следва да се поднови за петте лица, посочени в приложение II към Решение 2011/101/ОВППС.
            
         
               (6)
            
            
               Поради това Решение 2011/101/ОВППС следва да бъде съответно изменено,
            
         ПРИЕ НАСТОЯЩОТО РЕШЕНИЕ:
   Член 1
   Решение 2011/101/ОВППС се изменя, както следва:
   
               1)
            
            
               В член 3 се добавя следният параграф:
               „3.   Член 2 не се прилага за продажбата, доставката, прехвърлянето или износа на определено оборудване, което би могло да се използва за вътрешна репресия, когато това оборудване е предназначено единствено за употреба за граждански цели в проекти, свързани с минното дело, или в инфраструктурни проекти, като компетентните органи на изнасящата държава членка издават разрешение за всеки отделен случай.“;
            
         
               2)
            
            
               Член 10 се заменя със следното:
               „Член 10
               1.   Настоящото решение влиза в сила в деня на приемането му.
               2.   Настоящото решение се прилага до 20 февруари 2018 г.
               3.   Прилагането на мерките, посочени в член 4, параграф 1 и член 5, параграфи 1 и 2, доколкото се отнася за лицата, включени в списъка в приложение II, се спира до 20 февруари 2018 г.
               4.   Настоящото решение подлежи на постоянен преглед и се подновява или изменя по целесъобразност, ако Съветът прецени, че целите му не са постигнати.“
            
         Член 2
   Настоящото решение влиза в сила в деня след публикуването му в Официален вестник на Европейския съюз.
   
      Съставено в Брюксел на 17 февруари 2017 година.
      
         
            За Съвета
         
         
            Председател
         
         E. BARTOLO
      
   
   
      (1)  Решение 2011/101/ОВППС на Съвета от 15 февруари 2011 г. относно ограничителни мерки срещу Зимбабве (ОВ L 42, 16.2.2011, p. 6).